**FELELETVÁLASZTÓS TESZTEK FELTÖLTÉSÉRE, TÁROLÁSÁRA ALKALMAS ONLINE KERETRENDSZER FEJLESZTÉSE AZ OKTATÁS ELŐSEGÍTÉSE ÉRDEKÉBEN**

Development of an online framework capable of uploading and storing multiple-choice tests in order to facilitate education

Készítette: **Varga Viktor*,*** SZIE-GTK, Vezetés és Szervezés, Ma, II. évfolyam

# Témavezető: **Pitlik László**, egyetemi docens, SZIE-GTK-TKI, Információtechnológiai Tanszék

Bár a cím azt sejteti, hogy jelen dolgozat az oktatást általánosságban igyekszik egy tesztrendszer kialakításával elősegíteni, valójában nem ez irányú vágyak ihlették azt. A téma és címválasztás kiindulópontja egy, már létező online német nyelvi tesztrendszer, melynek sajátossága, hogy a válasz helyességének megállapításán túlmenően a helyes, illetve helytelen válaszok indokaival is megismerteti a felhasználóját.

A pályamunkát egy ehhez hasonló, azt némileg meghaladni igyekvő, angol nyelvi tesztrendszer elkészítésének a vágya vezérelte. A dolgozatra tervrajzként célszerű tekinteni, a benne foglalt célok elérése több ember több hónapnyi munkáját dicsérné, amennyiben elkészülne az a rendszer, amelynek ez a dolgozat csupán a tervrajzául szolgál.

A dolgozat körbejárja a feleletválasztós tesztek készítésének buktatóit, és megoldásokat kíván nyújtani azokra a kitöltött feleletválasztós tesztkérdésekből készülő naplófájl statisztikák alapján, valamint kitér a tesztek alkalmazásának lehetőségeire és korlátaira. Az online szónak megfelelően az e-learning rendszerek alkalmazásának lehetőségei és korlátai is témát szolgáltatnak, amelyek közé tartozik a magyarázatokkal ellátott tesztrendszer is. Természetesen a terv kivitelezéséhez szükséges programozási nyelvek is helyt kapnak a szakirodalmi témák között.
A tesztrendszerek univerzális problémái mellett a szerző foglalkozni kíván az angol nyelv oktatásával is, annak gazdasági jelentőségével, a kormányzat részéről a közelmúltban tett kijelentésekkel a témát illetően. A szerző víziói között szerepel ugyanis egy korszerű, a tesztrendszert meghaladó, többféle igényt lefedő angol nyelvoktatási portál is.